നാമൊന്ന് നമുക്കൊന്ന് നയം കാരണം വാര്ധക്യത്തില് ആരും നോക്കാനില്ലാതെ മരിക്കുന്ന ചൈനീസ് അച്ഛനമ്മമാര് ബെയ്ജിങ്: അച്ഛനമ്മമാര് ജീവിച്ചിരിക്കെ കുഞ്ഞ് മരണപ്പെടുക എത്ര ഹൃദയഭേദകമായ അനുഭവമാണ്. അതിന്റെ തീവ്രത എന്തെന്നറിയണമെങ്കില് ചൈനയിലെ മാതാപിതാക്കളോട് ചോദിക്കണം. കാരണം അവരില് പലരും, ഗവണ്മെന്റ് ഒരു കാലത്ത് വളരെ കര്ക്കശമായി പിന്തുടര്ന്നിരുന്ന, നാമൊന്ന് നമുക്കൊന്ന് എന്ന ഒറ്റക്കുട്ടി നയത്തിന്റെ പേരില് ഒരേയൊരു കുഞ്ഞിനെ മാത്രം പെറ്റുവളര്ത്താന് നിര്ബന്ധിതരായവരാണ്. അവരെ സംബന്ധിച്ചിടത്തോളം കുഞ്ഞിന്റെ മരണം എന്നു വെച്ചാല്, ജീവിതത്തിന്റെ ഒരേയൊരു അത്താണി ഇല്ലാതാവുക എന്നാണര്ത്ഥം. വാര്ധക്യത്തില് അവരെ പരിചരിക്കേണ്ട ഉത്തരവാദിത്തമുള്ള ഒരേയൊരു വ്യക്തിയാവും ആ അകാല മരണത്തോടെ ഇല്ലാതാവുക. അത് അവരിലുണ്ടാകുന്ന വൈകാരികാഘാതം പറഞ്ഞറിയിക്കാവതല്ല എന്നാണ് 2016 മുതല്ക്കിങ്ങോട്ട് ചൈനയില് നടന്നിട്ടുള്ള മരണങ്ങളില് ഗവേഷണം നടത്തിയ കേസ് വെസ്റ്റേണ് സര്വകലാശാലയിലെ നരവംശ ശാസ്ത്രജ്ഞനായ ഡോ. ലിഹോങ് ഷിയുടെ നിഗമനം. ജീവിത സായാഹ്നത്തിലേക്ക് കാലെടുത്തു വെക്കുന്ന കാലത്ത് ആ ഒറ്റക്കുഞ്ഞിനെ രോഗത്തിനോ, അപകടത്തിനോ, ആത്മഹത്യക്കോ, കൊലപാതകത്തിനോ ഒക്കെ നഷ്ടമായ നൂറിലധികം നിര്ഭാഗ്യവാന്മാരായ ദമ്ബതികളുമായ അഭിമുഖം നടത്തിയാണ് ഡോ. ലിഹോങ് ഷി തന്റെ നിഗമനത്തിലേക്ക് എത്തിച്ചേരുന്നത്. 1985 മുതല് 2015 വരെയുള്ള കാലത്താണ് ചൈനയിലെ കമ്യൂണിസ്റ്റ് സര്ക്കാര് രാജ്യത്തെ ദമ്ബതികള്ക്ക് ഒരൊറ്റ കുഞ്ഞുമാത്രമേ ഉണ്ടാകാന് പാടുള്ളൂ എന്നൊരു നിയമം കൊണ്ടുവരുന്നത്. എഴുപതുകളുടെ അവസാനത്തോടെ ചൈനയില് ജനസംഖ്യാ വിസ്ഫോടനമുണ്ടായപ്പോള് അതിനു തടയിടാനുള്ള മാര്ഗം എന്ന നിലയ്ക്കാണ് ചൈനയിലെ കമ്യൂണിസ്റ്റ് ഗവണ്മെന്റ് വളരെ കര്ശനമായിത്തന്നെ ഒരു വീട്ടില് ഒരു കുഞ്ഞ് എന്നുള്ള സോഷ്യല് എഞ്ചിനീയറിങ് നിബന്ധന പ്രഖ്യാപിക്കുന്നത്. 1949 ല് 54 കോടി മാത്രമുണ്ടായിരുന്ന ചൈനയിലെ ജനസംഖ്യ 1979 ആയപ്പോഴേക്കും 100 കോടി താണ്ടിയതാണ് ഗവണ്മെന്റിന്റെ പ്രതിരോധത്തിലാക്കിയതും, അവര് കടുത്ത നടപടികളിലേക്ക് നീങ്ങിയതും. നിര്ബന്ധിത ഗര്ഭനിരോധന നടപടികളും, അതിനെ മറികടന്നുണ്ടാവുന്ന ഗര്ഭങ്ങള് നിര്ബന്ധിതമായി അലസിപ്പിക്കലും അടക്കം ജനാധിപത്യ വിരുദ്ധമായ പല ഇടപെടലുകളും അന്ന് സര്ക്കാര് ചൈനയിലെ കിടപ്പറകളില് നടത്തി. സര്ക്കാരിന്റെ വിലക്ക് ലംഘിച്ചു പ്രസവിക്കുന്നവര്ക്ക് കനത്ത പിഴകള് ചുമത്തി. അങ്ങനെ ജനിക്കുന്ന കുഞ്ഞുങ്ങളുടെ ജനനം രജിസ്റ്റര് ചെയ്യാന് ഗവണ്മെന്റ് വിസമ്മതിച്ചു. അവര്ക്ക് പൗരത്വം പോലും നിഷേധിച്ചു. ഗവണ്മെന്റില് ഉദ്യോഗം ചെയ്തിരുന്ന പലര്ക്കും ഇങ്ങനെയുണ്ടായ ഗര്ഭങ്ങളുടെ തൊഴില് നഷ്ടപ്പെട്ടു. അക്കാലത്ത് ഈ ഗവണ്മെന്റ് നയവും അതിന്റെ പേരിലുള്ള വേട്ടയാടലുകളും ജനങ്ങളുടെ ഉള്ളില് കടുത്ത പ്രതിഷേധമാണ് ഉണ്ടാക്കിയത്. അന്ന് കൂടുതല് കുട്ടികള് വേണമെന്ന് ആഗ്രഹമുണ്ടായിരുന്ന പലര്ക്കും സര്ക്കാരിന്റെ ഉരുക്കുമുഷ്ടികളെ ഭയന്ന് ആ ആഗ്രഹങ്ങളെ കുഴിച്ചുമൂടി നെടുവീര്പ്പിട്ടു കഴിയേണ്ടി വന്നു. ജനങ്ങളെ വല്ലാതെ പ്രയാസപ്പെടുത്തി എങ്കിലും, ഈ നിര്ബന്ധിത നയം രാജ്യത്തിന് 19822000 കാലത്തുണ്ടായ 15 സാമ്ബത്തിക വളര്ച്ചയ്ക്ക് കാരണമായി എന്ന് പറയപ്പെടുന്നു. വാര്ധക്യത്തില് അച്ഛനമ്മമാര് അസുഖബാധിതരാവുമ്ബോള് അവരെ സ്വന്തം കുഞ്ഞുങ്ങള് പരിചരിക്കുന്നതാണ് ചൈനയിലെ പതിവ്. അങ്ങനെ ഒരു സമൂഹത്തില്, മക്കള് അകാലത്തില് മരിച്ചുപോയവരെ നോക്കാന് വേറെ സംവിധാനമില്ലാതെ അവര് വല്ലാതെ പാടുപെടുന്ന ഒരു അവസ്ഥയാണ് നിലവിലുള്ളത്. ഇത്തരത്തില് ഒരേയൊരു കുഞ്ഞിനെ വളര്ത്തിക്കൊണ്ടു വന്ന്, കുഞ്ഞിന്റെ മരണം സംഭവിക്കുമ്ബോഴേക്കും ഇനിയൊരു കുഞ്ഞിനെ പെട്ടുപോറ്റാനാവുന്ന തങ്ങളുടെ ജീവിതത്തിലെ യൗവ്വനകാലം പിന്നിട്ടു കഴിഞ്ഞിട്ടുണ്ടാകും എന്നതിനാല് അവര് അവിടന്നങ്ങോട്ട് ഈ ലോകത്ത് വല്ലാതെ തനിച്ചായിപ്പോവുന്നു. തങ്ങളുടെ പഴയകാല നയത്തിലെ പാളിച്ച തിരിച്ചറിഞ്ഞുകൊണ്ടാവും, ഏറെ വൈകി 2021 ല് ചൈനീസ് ഗവണ്മെന്റ്, തങ്ങളുടെ പൗരന്മാര്ക്ക് മൂന്നു കുഞ്ഞുങ്ങള് വരെ ആവാം എന്നു ഒരു ഇളവ് പ്രഖ്യാപിക്കുന്നത്. അന്ന് ഈ നിയമം അനുസരിച്ച ജനങ്ങളുടെ ഇന്നത്തെ ജീവിതം ഒരു ഞാണിന്മേല് നടത്തമാണ്. ഏത് നിമിഷമാണ് ആകെയുള്ള കുഞ്ഞു മരിച്ച് ആ അച്ഛനമ്മമാര് ഈ ലോകത്ത് ആരോരുമില്ലാത്തവരായി മാറുക എന്നറിയില്ല. ആകെയുള്ള ഒറ്റക്കുഞ്ഞു മരിച്ചു പോയ ഞങ്ങളില് പരം ഹതഭാഗ്യര് ഈ ലോകത്ത് മറ്റാരും കാണില്ല എന്നാണ് ഡോ. ലിഹോങ്ങിനോട് പ്രതികരിച്ച പല അച്ഛനമ്മമാരും പറഞ്ഞത്. ചൈനയില് ചുരുങ്ങിയത് 10 ലക്ഷം ദമ്ബതികള്ക്കെങ്കിലും ആയുഷ്കാലത്തിനിടെ തങ്ങളുടെ ഏക സന്താനം നഷ്ടപ്പെട്ടിട്ടുണ്ട് എന്നാണ് 2010 വരെയുള്ള കണക്കുകള് സൂചിപ്പിക്കുന്നത്. ഇങ്ങനെ സര്ക്കാരിന്റെ നയം പിന്തുടരാന് നിര്ബന്ധിതമായതുകാരണം വാര്ധക്യത്തില് ഒറ്റപ്പെട്ടുപോയ അച്ഛനമ്മമാര് ഇപ്പോള്, തങ്ങളെ അന്നത്തിനു നിര്ബന്ധിതരാക്കിയ സര്ക്കാരിനോടുതന്നെ തങ്ങളെ പരിചരിക്കാന് വേണ്ടി ചെലവ് വഹിക്കണം എന്നാണ് ആവശ്യപ്പെടുന്നത്. ഏറെക്കാലത്തെ മൗനത്തിനും ഉദാസീനതയ്ക്കും ശേഷം 2013 മുതല്ക്കിങ്ങോട്ട് ചൈനീസ് സര്ക്കാര് ഇങ്ങനെയുള്ള അച്ഛനമ്മമാരെ പരിചരിക്കാന് വേണ്ട പദ്ധതികള് ആവിഷ്കരിച്ചു നടപ്പിലാക്കി വരികയാണ്. നാമൊന്ന് നമുക്കൊന്ന് എന്ന മുന്കാല നയം ഇന്ന് ചൈനയുടെ ഭൂതകാലത്തിന്റെ ഭാഗമാണ്. എന്നാല്, അത് ചരിത്രത്തില് എങ്ങനെ ഇടം പിടിക്കുമെന്നത്, കുഞ്ഞുങ്ങള് അകാലത്തില് പൊലിഞ്ഞ് ഒറ്റപ്പെട്ടുപോവുന്ന അച്ഛനമ്മമാരെ ഗവണ്മെന്റ് എങ്ങനെ പരിചരിക്കും എന്നതിനെക്കൂടി ആശ്രയിച്ചിരിക്കും.